Jahnátek, Ľubomír, minister pôdohospodárstva a rozvoja vidieka SR (2012-12-17):
... je tu Obecný úrad Horné Mladonice, čiže tu sa malo 2 462 kg potravín vyskladovať. V budove sú len kancelárske priestory, čiže absolútne nevhodné na sklad. Úplná rarita je sklad DMF Michalovce. Je to sklad, v ktorom sa likvidujú staré baterky, kovový šrot, demontáž a tu vidíte krásne v tej hale, kde sa demontujú baterky, tam je aj sklad potravín. Čiže toto naše ministerstvo odsúhlasilo ako vhodný sklad pre rozdávanie na tých najodkázanejších ľudí. Máme tu aj iné pikošky. Sklad Spišský rómsky spolok. Táto budova. Tam sa nedalo dostať ani nákladiakom a malo sa tam realizovať 732 ton potravín. Toto je úplný skvost. To je sklad PPD so sídlom v Králi. Administratívna budova. Tu sa malo realizovať 3 322 ton potravín, ale si všimnite, tá budova nemá ani strechu. A na druhom poschodí, čiže tam, kde sčasti nie je ani strecha, sa mali tie potraviny skladovať v zimnom období, a nie je tam ani výťah, nič! Čiže 3 300 ton vyniesť na pleci hore a potom 3 300 ton z druhého poschodia zniesť dole. Toto bola tá optimálna skladba skladov. A dobrá je aj táto hasičská zbrojnica v Jelke, kde hasiči odmietli aj vytiahnuť tie hasičské vozidlá odtiaľ, čiže potraviny sa medzi hasičské autá naukladali, a to bol tiež odsúhlasený sklad pánom Simonom pre potravinovú pomoc. A tento je už najlepší, lebo tento nemá vôbec sklad! Tu sa len pred touto budovou to malo rozdávať, ale len keď nebude pršať. Máme tu viac takýchto, takýchto príležitostí, aby ste si mohli pozrieť, ako to bolo dobre zorganizované. Posledným dôvodom bol nízky počet zamestnancov charitatívnej organizácie, resp. dobrovoľníkov zapojených do realizácie programu. Uvedené spôsobilo: pomalé rozdávanie potravín, časté zmeny harmonogramu, návažok potravín a predkladanie nepresných alebo nepredkladanie prehľadov zo strany charitatívnych organizácií o rozdaných potravinách. V rámci programu na rok 2011 boli potraviny poskytnuté viac ako 412-tisíc občanom. Nedodaných zostalo 3 529,03 tony potravín pre cca 88-tisíc najchudobnejších občanov tejto republiky. Aká bola potravinová pomoc pre rok 2012. Znovu Slovenská republika informovala Komisiu listom ministerstva zo dňa 14. 2. 2011, že sa zapojí do programu na rok 2012, čiže hovoríme o období vlády Ivety Radičovej a ministrovania pána Simona. Aká bola chronológia. My sme, my sme tu mali ponúknutých, ponúknutú pomoc za 5 098 384 eur v štruktúre 909 368 ton účtovná hodnota pridelených intervenčných zásob jačmeňa, obálka na nákup potravín na voľnom trhu 3 590 632 eur, prostriedky na preplácanie nákladov súvisiacich s realizáciou programu, to znamená doprava plus administratíva plus sklady, 292 500 eur a prostriedky na transfer zásob 305 884 eur. Aká je chronológia na rok 2012. 14. 2. 2011 – čiže za vlády pani Radičovej, za ministrovania pána Simona – list ministerstva na Komisiu, prihlásenie sa do potravinovej pomoci na rok 2012. 31. 5. 2011 – list platobnej agentúry na Komisiu, nahlásenie požadovaného objemu intervenčných zásob v množstve 10-tisíc ton obilnín, spôsobu rozdávania prostredníctvom charitatívnych organizácií a samosprávy a definovanie príjemcov. 10. 6. 2011 – Komisia prijala vykonávacie nariadenie č. 562/2011 o pridelení intervenčných zásob pre členské štáty, ktoré prejavili záujem o účasť v programe, pre Slovenskú republiku pridelené zásoby v množstve 8 976,092 tony jačmeňa, z toho 147 ton vo Francúzsku a zvyšok vo Švédsku. 1. 10. 2011 – podľa nariadenia Komisie č. 807/2010 realizácia programu začína 1. októbra. Aj napriek tomu, že zo strany Komisie nebol jasný spôsob financovania, pretože navrhovala spoluúčasť členského štátu na financovaní a definitívne rozhodnutie o plnom financovaní z rozpočtu Európskej únie bolo prijaté až v januári 2012, mohli byť vykonané počiatočné kroky potravinovej pomoci v roku 2012. Na základe stále pretrvávajúcich problémov s programom potravinovej pomoci v roku 2011 neprebiehala v tom čase žiadna príprava na program pre rok 2012. Čiže ešte raz. V desiatom mesiaci, v októbri 2011, ešte vôbec neprebiehal žiadny proces, ktorý by mal od roku 2012 zabezpečovať novú potravinovú pomoc. 22. 12. 2011 – list platobnej agentúry na ministerstvo, požiadavka na určenie podmienok potrebných pre stanovenie verejného obstarávania a na výber dodávateľa na rok 2012. Ministerstvo však nezaslalo odpoveď na platobnú agentúru, čím dochádzalo k časovej tiesni vo veci vyhlásenia verejného obstarávania na výber dodávateľa potravín a následne aj na realizáciu celého programu. 13. 1. 2012 – podklady pre vedenie ministerstva vo veci programu na rok 2012 s možnými alternatívami riešenia, to znamená nezapojiť sa do programu, realizácia podľa pôvodnej požiadavky zo dňa 31. 5. 2011 alebo upravená požiadavka s možnosťou finančného navýšenia. Napriek problémom, ktoré sa prejavili počas realizácie programu roku 2011, ministerstvo sa rozhodlo pokračovať v realizácii programu, dokonca s alternatívou finančného navýšenia! To je až neuveriteľné! 20. 1. 2012 – list ministerstva na Komisiu, upravená požiadavka na pridelenie celkového finančného balíka 4,5 milióna eur s nadefinovaním potravín, ktoré sa budú distribuovať: tisíc ton ryže, 2-tisíc ton cestovín, tisíc ton cukru a milión litrov rastlinného oleja. 23. 1. 2012 – list platobnej agentúry na ministerstvo, žiadosť o stanovisko k podmienkam distribúcie potravín pre najodkázanejšie osoby v roku 2012, návrh distribuovaných potravín a spôsobu dodávky. Ministerstvo znovu nezaslalo odpoveď na platobnú agentúru, čím došlo k ďalšiemu posunu vo veci realizácie verejného obstarávania na výber dodávateľa potravín, čo sa z tohto pohľadu zdá až trestuhodné od pána vtedajšieho ministra Simona! Naďalej pretrvával problém s charitatívnou organizáciou, ktorá by zabezpečila rozdávanie potravín. 7. 2. 2012 – pracovné stretnutie zvolané ministerstvom k zhodnoteniu realizácie programu v roku 2011 a k príprave národného programu poskytovania potravinovej pomoci najodkázanejším osobám v roku 2012 za účasti platobnej agentúry, Združenia miest a obcí, ministerstva práce a ústredia práce. Zástupcovia ZMOS vyjadrili negatívny postoj k realizácii programu v roku 2011. V prípade realizácie programu na rok 2012 požadovali presne zadefinované pravidlá programu, pozíciu zapojenia miest a obcí, cieľové skupiny a pri rozdávaní využiť slovenské potravinové reťazce. Tieto informácie neboli zo strany ministerstva nikdy poskytnuté. Je to ďalšie osobné zlyhanie vtedajšieho ministra. 13. 2. 2012 – list ministerstva na vybrané charitatívne organizácie vo veci záväzného stanoviska pre zapojenie sa do programu. Celkovo bolo oslovených sedem charitatívnych organizácií. Ani jedna z oslovených organizácií neprejavila záujem zapojiť sa do programu v roku 2012 na celom území Slovenskej republiky a nezaslala záväzné stanovisko. Slovenská katolícka charita navrhla úpravu podmienok vo veci preplácania sprievodných nákladov, čo však je v rozpore s podmienkami vyplývajúcich z legislatívy EÚ. Spišská katolícka charita prejavila záujem rozdať len cirka 500 ton potravín. Z uskutočnených stretnutí vo februári 2012, ešte raz opakujem, vo februári 2012, vyplývalo, že Slovenská republika nemala organizáciu, ktorá by zabezpečila fyzickú distribúciu potravín v roku 2012. Už vtedy bola jedna z možností informovať Komisiu o vystúpení Slovenskej republiky z programu. Čo bolo, podľa môjho názoru, aj potrebné a rozumné urobiť v tom čase. Nestalo sa, možno nám pán poslanec Simon dá odpoveď, prečo túto príležitosť nevyužil, keď sa mu zrútil rok 2011. 28. 2. 2012 – na zasadnutí riadiaceho výboru Komisie zástupca ministerstva nepodporil návrh na úpravu podmienok pre realizáciu programu v roku 2012. Hlavným dôvodom bol nesúhlas so znením týkajúcim sa stanovenia lehôt pri preplácaní nákladov, žiadosť o platbu predložiť na platobnú agentúru do 30. 9. 2012 a úhradu platieb vykonať v termíne do 15. 10. 2010. 9. 3. 2012 – Komisia prijala vykonávacie nariadenie EÚ č. 208/2012, ktorým sa upravili lehoty pri preplácaní nákladov. Nariadenie tiež obsahovalo alokácie pre tie členské štáty, ktoré prejavili záujem o účasť v programe, a Slovenskej republiky bola okrem zásob v množstve 8 976,092 tony jačmeňa pridelená aj finančná obálka na nákup potravín na trhu Únie v objeme 3 590 632 eur. Na základe uvedeného nariadenia č. 208/2012 a nariadenia Komisie č. 807/2010 boli kľúčovými pre realizáciu programu na rok 2012 tieto termíny: vyskladnenie 70 % pridelených intervenčných zásob jačmeňa do 1. 7. 2012 a celkové množstvo do 31. 8. 2012. Predkladanie žiadostí o platbu na platobnú agentúru zo strany organizácií zapojených do procesu rozdávania potravín a dodávateľ potravín do 30. 9. 2012 a úhradu, úhrada platieb zo strany platobnej agentúry najneskôr do 15. 10. 2012. Uvedené termíny ukazujú, že za pôsobenia pána Zsolta Simona neboli prijaté zásadné, a hlavne včasné opatrenia, ktoré by zabezpečili úspešnú realizáciu programu na rok 2012. Znovu, 4. 4. prišlo prevzatie rezortu novým vedením. 18. 4. 2012 – boli vypracované podklady pre vedenie ministerstva s dvomi možnými alternatívnymi riešeniami: pokračovanie v programe potravinovej pomoci alebo vystúpenie z programu, na základe čoho sa pripravil materiál na rokovanie vlády. 16. 5. 2012 – Komisia prijala rozhodnutie o možnosti predfinancovania platieb pre členské štáty, ktoré prejavili záujem o účasť v programe. 23. 5. 2012 – materiál do porady vedenia ministerstva, ktorý bol vypracovaný v spolupráci s platobnou agentúrou, bolo to zo dňa 17. 5., a následne na rokovanie vlády pod názvom Informácia k implementácii programu potravinovej pomoci v Slovenskej republike. Materiál ponúkal tri alternatívy pre realizáciu, a to: Využitie intervenčných zásob plus nákup potravín na voľnom trhu, využitie nákupu na voľnom trhu, respektíve vystúpenie z programu na rok 2012. Vláda prerušila rokovania, rokovanie k uvedenému materiálu. 29. 5. 2012 – stretnutie zástupcov ministerstva a platobnej agentúry so zástupcami ministerstva práce, sociálnych vecí a rodiny ohľadom definovania skupín príjemcov a spôsobu distribúcie potravín. Následne dňa 1. 6. 2012 zaslalo návrh skupín príjemcov, kde určili za príjemcu, príjemcov len poberateľov dávok v hmotnej núdzi a príspevkov k dávke, ktorí patria do skupiny obyvateľov s najnižším príjmom. Zároveň navrhlo rozšíriť okruh o určitý typ sociálnych zariadení, ako je útulok, náhradné rodiny, domov na pol ceste. Čo sa týka otázky poskytnutia zoznamu oprávnených odberateľov, navrhli anonymnú elektronickú databázu, prípadne sprístupnenie zoznamu oprávnených osôb právne komfortným spôsobom na základe osobitnej legislatívnej zmeny v príslušných právnych predpisoch. 30. 5. 2012 – stretnutie zástupcov ministerstva a platobnej agentúry so zástupcami COOP Jednota a následne so ZMOS-om. Výsledkom bolo jednoznačné stanovisko, kde uviedli, že sú naklonení realizácii programu, ale zároveň vyjadrili odmietavý postoj vo veci zodpovednosti a zapojenia sa do distribúcie potravín, čiže to odmietli. 31. 5. 2012 – rokovanie zástupcov ministerstva, platobnej agentúry a stáleho zastúpenia Slovenskej republiky pri EÚ v Bruseli na Komisii ohľadom realizácie programu potravinovej pomoci na rok 2012. Na základe iniciácie ministerstva prebehlo technické stretnutie s Komisiou za účelom získania presnejších informácií k možnosti realizácie programu potravinovej pomoci v roku 2012 a doriešenia programu za rok 2011. Slovenská republika požiadala o možnosť predĺženia termínu na predkladanie žiadostí a o preplatenie sprievodných nákladov, to jest na administráciu 1 %, skladovanie 1 % a transport 4,5 %, ktorými sú podľa platnej EÚ legislatívy 30. 9. 2012 a 15. 10. 2012. Žiadosť zo strany Slovenskej republiky vychádzala zo snahy realizácie programu v roku 2012 s ohľadom na priority nového vedenia a pozitívneho vnímania poskytnutia prostriedkov Európskej únie pre najodkázanejšie osoby v Únii. Komisia túto možnosť zamietla, pretože tieto termíny vyplývajú z legislatívy EÚ a trvania rozpočtového roku. Komisia by uvítala, aby Slovenská republika zotrvala v programe, ale v prípade, ak nevie garantovať 100-percentnú úspešnosť implementácie programu, odporučila vystúpiť z programu. 29. 6. 2012 – Na základe výsledkov technického rokovania v Bruseli zo dňa 31. 5. bolo vypracované nové znenie materiálu do porady vedenia a následne na rokovanie vlády pod názvom Implementácia programu potravinovej pomoci Slovenskej republiky. Uvedený materiál nebol zaradený na rokovanie vlády z dôvodu predchádzajúceho definitívneho rozhodnutia, z dôvodu ponechávania definitívneho rozhodnutia vo veci realizácie programu v roku 2012 na nové vedenie ministerstva, následne pokročilého časového obdobia pre realizáciu súvisiacich krokov nebolo možné realizovať verejné obstarávanie na výber dodávateľa potravín, pretože odhad realizácie verejného obstarávania v prípade štandardného postupu je, že od zverejnenia oznámenia o vyhlásení až do uzavretia zmluvy je minimálne lehota 110 dní. Teda v prípade, že by bolo vyhlásené v druhej polovici júna 2012, zmluva s víťazom by mohla byť podpísaná až v októbri 2012, kedy už začína realizácia programu na rok 2013. A tu jedna poznámka na pána Simona, ktorý ma obviňoval, že mali sme to rýchlo urobiť. Aj keby nové vedenie ministerstva pôdohospodárstva vyhlásilo výzvu už 4. 4., v prvý deň nástupu do svojej funkcie, podpísanie zmlúv o distribúcii bolo možné teoreticky urobiť až v polovici augusta 2012. Čiže tam sa ukázal ten stratený čas, ktorý pán Simon nevenoval tejto problematike. Uvedené znamenalo, že by nebolo možné rešpektovať konečný termín pre platobné operácie pri dodaní potravín a pri vyskladnení intervenčných zásob, rovnako by nebolo možné pre organizácie preplatiť vzniknuté dopravné a administratívne náklady, súvisiace s distribúciou potravín oprávneným občanom Slovenskej republiky. Za najvážnejší dôvod sa považovalo, že Slovenskej republike chýbala organizácia, ktorá by mohla fyzicky distribúciu potravín v rámci programu na rok 2012 realizovať, na základe čoho, ako aj vyššie uvedených skutočností Slovenská republiky informovala Komisiu listom ministerstva zo dňa 10. 7. 2012 o vystúpení z programu potravinovej pomoci pre rok 2012. Program potravinovej pomoci na rok 2013. Slovenská republika informovala Komisiu listom zo dňa 1. 2. 2012, že sa zapojí do programu na rok 2013. Čiže, to ešte môj predchodca poslal. V zmysle nariadenia Európskeho parlamentu bolo potrebné do 31. 5. 2012 informovať Komisiu o podrobnostiach programu. Taktiež hlavné charakteristiky a ciele, detaily programu, počet organizácií, časový harmonogram rozdávania potravín, typ potravín, ktoré sa budú rozdávať, a ostatné informácie. Slovenská republika informovala v stanovenom termíne Komisiu, že uvedené informácie poskytne v priebehu júna 2012. Chronológia nižšie uvedených krokov nového vedenia ministerstva a platobnej agentúry poukazujú na snahu realizovať program v roku 2013, pretože jedným z dôvodov bolo, že by Komisia mohla posudzovať Slovenskú republiku z pohľadu opakujúceho sa zlyhania realizácie programu potravinovej pomoci. Aká bola teda postupnosť vykonaných krokov pre potravinovú pomoc 2013. 11. 6. 2012 – list ministerstva na správu štátnych hmotných rezerv a ministerstvo vnútra za účelom zistenia voľných skladovacích kapacít, vhodných pre program potravinovej pomoci, ktoré následne potvrdili, že disponujú skladovacími kapacitami, ktoré by mohla využiť organizácia zabezpečujúca distribúciu potravín. Neviem, prečo toto neurobilo predtým vedenie ministerstva. List ministerstva na jednotlivé charitatívne organizácie vo veci zapojenia sa do programu na rok 2013. V rámci prípravy programu v roku 2013 odpovedali dve charitatívne organizácie. Slovenská katolícka charita navrhla úpravu podmienok vo veci preplácania sprievodných nákladov, čo bolo v rozpore s podmienkami vyplývajúcimi z legislatívy EÚ. Až Spišská katolícka charita prejavila záujem rozdať cirka 500 ton potravín. Prihlásené charitatívne organizácie by však nezabezpečili rozdávanie potravín v rámci celého územia Slovenskej republiky, preto ministerstvo i naďalej hľadalo organizáciu, ktorá by pokryla rozdávanie na celom území Slovenskej republiky. 19. 6. 2012 – platobná agentúra zverejnila predbežnú výzvu pre organizácie na predkladanie žiadostí a dodávku potravín z intervenčných zásob pre najodkázanejšie osoby v Slovenskej republike. 10. 7. 2012 – list ministerstva na Komisiu o pridelenie celkového finančného balíka vo výške 4,5 milióna eur s nadefinovaním potravín, ktoré sa plánovali distribuovať. Navrhovali sme ryžu, cestoviny, cukor, múku. 12. 7. 2012 – ministerstvo zabezpečilo stretnutie k programu potravinovej pomoci na rok 2013 so zástupcami platobnej agentúry, Slovenskej katolíckej charity a Slovenskej poľnohospodárskej a potravinovej komory. Vzhľadom na to, že bol dostatočný časový priestor na dôkladnú prípravu programu, ktorý by sa začal realizovať od októbra 2012, Slovenská katolícka charita, ako aj Slovenská poľnohospodárska a potravinová komora prejavili záujem o účasť v programe potravinovej pomoci na rok 2013. 27. 9. 2012 – Komisia zaslala oficiálne stanovisko vo veci neúčasti Slovenskej republiky v programe potravinovej pomoci na rok 2013 s nasledovným odôvodnením: „Na účely prerozdeľovania zdrojov medzi členské štáty vezme Komisia do úvahy najpresnejšie odhady počtu najodkázanejších osôb v príslušných členských štátoch. Takisto zohľadní, ako sa vykonávali operácie a na aké účely boli využité zdroje z predošlých rozpočtových rokov. S prihliadnutím na stiahnutie sa Slovenskej republiky z programu v roku 2011 a následne strate celkovej alokácie viac ako 5 miliónov eur sa Komisia domnieva, že Slovenská republika nedisponuje dostatočnými opatreniami pre zabezpečenie správnej a včasnej realizácie programu v roku 2013. Nariadenie v Komisii vyžaduje predloženie žiadosti do 31. mája 2012. Týmto rozhodnutím de facto Komisia zastavila ďalší program realizácie programu potravinovej pomoci na rok 2013. Na základe horeuvedených faktov Komisia nemohla akceptovať Slovenskú republiku v žiadosti o účasť v programe potravinovej pomoci na rok 2013. Dňa 11. 10. 2012 predložila na riadiacom výbore návrh nariadenia Komisie s prerozdelením finančných prostriedkov v celkovej výške 500 miliónov eur medzi 19 členských štátov na realizáciu programu potravinovej pomoci v roku 2013, v ktorom Slovenská republika nebola zaradená, uvedený návrh bol prijatý kvalifikovanou väčšinou. Čiže zhrnutie: Program potravinovej pomoci na rok 2011, bývalé vedenie ministerstva pod vedením Zsolta Simona nekonalo a včas neprijalo adekvátne opatrenia, ktoré by prispeli k plynulej realizácii programu potravinovej pomoci. Ďalším negatívom boli aj nedostatočné skúsenosti a chýbajúce finančné prostriedky charitatívnych organizácií, ako aj prístup dodávateľa k plneniu zmluvných podmienok s platobnou agentúrou. Rok 2012 – z dôvodu ponechávania definitívneho rozhodnutia vo veci realizácie programu v roku 2012 na nové vedenie a následne pokročilého časového obdobia pre realizáciu súvisiacich krokov nebolo možné realizovať verejné obstarávanie na výber dodávateľa potravín, z uvedeného vyplýva, že dochádzalo k časovému posunu a tým aj k eliminácii včasnej a úspešnej realizácii programu. Za ďalší nedostatok treba považovať chýbajúcu organizáciu, ktorá by pomohla zabezpečiť distribúciu potravín na celom území Slovenskej republiky. K programu roku 2013 – na základe skúsenosti s rokom 2011 a vystúpenia z programu 2012 viedlo Komisiu k prehodnoteniu prihlásenia sa Slovenskej republiky na realizáciu programu potravinovej pomoci na rok 2013 aj napriek vynaloženému úsiliu a snahu, snahe nového vedenia ministerstva túto potravinovú pomoc zabezpečiť. Ďakujem za pozornosť.